ming030890/wiki-yue-high-quality huggingface dataset:
陳汝佳

陳汝佳（粵拼：can4 jyu5 gaai1；英文：Jeffrey Chen；簡化字：陈汝佳；1964年2月1號—2004年1月12號），係中國大陸男歌手同演員。佢喺廣東廣州出世，少年時期做過合唱團成員，高中畢業後正式做流行音樂演唱嘅工作。1988年，佢攞到第三屆全國青年歌手電視大獎賽業餘組通俗唱法一等獎，同年開始出唱碟，亦有參與影視劇拍攝。1993年，佢去咗澳洲留學，四年後回國復出。2004年因心肌梗塞過世。

經歷
1964年2月1號，陳汝佳喺廣東廣州出書。佢由細就鍾意唱歌，先後入咗廣州市荔灣區少年之家合唱團同埋廣州市少年宮合唱團。1982年，陳汝佳高中畢業，跟住當地嘅一間輕音樂團去歌舞廳演唱。一年後開始跑場，主要係唱香港流行曲。佢把聲同香港女歌手徐小鳳相似，所以被人嗌做「廣州徐小鳳」。
1987年，陳汝佳跟住鳳凰藝術團去咗歐洲去商演。同年，佢喺第一屆新園杯國語歌曲大獎賽中攞到金獎。1988年1月，參加首屆神州龍鳳歌匯大賽，攞到「最受歡迎歌星」獎。5月14號，攞到第三屆全國青年歌手電視大獎賽業餘組通俗唱法一等獎。6月，參與「大地之聲音樂會」演出。12月3號，參加「新時期10年金曲、1988年金星評選」開幕式。同年出咗首張個人專輯《風靡88——陳汝佳的歌》，出演電視連續劇《情魔》。1989年2月，陳汝佳上咗《1989年中國中央電視台春節聯歡晚會》，唱咗代表作《故園之戀》。4月10號，佢喺全國流行歌曲優秀歌手選拔賽度被頒「優秀歌手」證書。12月，佢搞咗「陳汝佳89」個人演唱會。1990年，加盟「上海新空氣演唱會」。同年8月，佢同張咪、火風等歌手參加「pu——1」90 明星演唱會。11月，佢被評做「全國影視十佳歌手」。1993年，陳汝佳暫時退出歌壇，去咗澳洲學聲樂同樂理。四年後，佢喺好友嘅鼓勵下回國復出。
2000年1月，陳汝佳參加CCTV《同一首歌》「相聚2000大型歌會」。5月，佢做咗宋祖英「好日子大型文藝晚會」特邀嘉賓，先後參加湖南衛視綜藝節目《快樂大本營》同埋《同一首歌》「二十世紀廣東經典原創金曲演唱會」。6月，佢喺「許建強《晚秋》作品演唱會」同楊鈺瑩、陳明同台。佢同陳妃平一齊唱歌《愛本無罪》喺嗰年第四季度被廣泛關注。2001年1月，陳汝佳攞到廣東廣播新歌榜「全場最佳演繹歌手獎」、「最佳網上男歌手」等四個獎。9月，參加《同一首歌》「走進常州大型演唱會」。2002年，參與《同一首歌》廣州番禺同北京大興場演出。同年7月，佢同欣祺一齊唱歌《愛的路上有你》入選音樂先鋒榜季選金曲。12月，佢喺「廣東原創音樂百名歌手演唱會」壓軸登場。2003年1月，參加「音樂先鋒榜2002年度頒獎典禮暨粵港音樂先鋒演唱會」。5月12號，為抗擊沙士疫情錄製公益歌《心心相連》。
2004年1月12號，陳汝佳因心肌梗塞喺屋企過世，終年39歲。而根據佢屋企人透露，嗰日咁啱係香港女歌手梅艷芳出殯，而佢係梅艷芳嘅擁躉所以情緒激動，講完一句唔清嘅嘢就暈咗。雖然醫生去咗現場搶救，但都救唔返。

紀念
陳汝佳過世後，華語音樂傳媒大獎同廣東流行音樂學會喺2005年4月29號一齊搞咗「陳汝佳紀念專輯首發式暨歌壇生涯紀念演唱會」，出咗《陳汝佳紀念珍藏專輯》，並請咗魏雪漫、李達成等廣東樂壇歌手上台唱佢嘅作品。另外，華語音樂傳媒大獎仲追頒陳汝佳「廣東樂壇特別貢獻榮譽大獎」獎。2006年3月10號，陳汝佳嘅第二張紀念專輯《記。念。陳汝佳》發行。
陳沛敏

陳沛敏，香港資深傳媒人，1992年喺香港中文大學新亞書院工商管理學院畢業，之後做過《資本》雜誌月刊記者、《星島日報》港聞版記者同埋《蘋果日報》港聞版高級記者、副採訪主任、總編輯、副社長。佢嘅丈夫係《立場新聞》總編輯鍾沛權。 ‎
喺蘋果日報同壹週刊停刊事件入面，香港警察引用北京政府喺全國人大常委會繞過立法會強行訂立嘅《港版國安法》，拉咗包括陳沛敏在內5名壹傳媒嘅高層。拘捕嗰陣，警察無公佈到底邊啲文章內容犯禁，連正式檢控都未有就凍結壹傳媒幾個唔同嘅銀行戶口。事件引發到國際嘅關注，香港人同國際社會普遍認為香港嘅言論同新聞自由蕩然無存。
陳汝雄

陳汝雄（1951年—）人稱德哥，係香港音樂人，曾經係寶麗金唱片嘅香港總經理。
佢1970年加入寶麗多（寶麗金前身）做銷售同市場推廣，1985年開始主理音樂宣傳嘅工作，其中喺萬寶路主動接觸之下，佢推動咗萬寶路Red Hot Hits嘅企劃。
1999年，寶麗金被環球唱片收購，而陳汝雄亦慢慢退落嚟。
陳沒

陳沒（粵拼：can4 mut6），本名陳勇志，係台灣填詞人、企業家。喺2006年7月1號創辦相信音樂。

經歷
1988年進入唱片業做企劃，同作詞。做過滾石唱片副總經理、滾石唱片台灣區總經理、滾石唱片策略長。2006年創辦相信音樂，依家係相信音樂執行長，必應創造策略長。
陳永良

陳永良(1955年-)，香港出世，祖籍廣東順德，律師兼親中派政治人物。

早年經歷
佢喺1974年－1988年做過香港警察，1991年開始投身法律界。2001年－2007年長駐上海工作。

政治觀點同活動
佢係香港親中派嘅成員。喺2017年，佢曾經簽署反對港獨嘅聯署。
阿木燿子

阿木燿子 ，係日本嘅一個女演員。

拍過嘅作品一覽
呢個表唔完整，歡迎加料。
四季・奈津子（1980年）
家族ゲーム（1983年）
ア・ホーマンス（1986年）
化身（1986年）
デビルマン（2004年）
阿暖

阿暖，係一位香港網絡小說作家，喺香港土生土長，香港浸會大學傳理系畢業。佢喺2016年8月出版第一本長篇玄幻小說《黃泉逆仙錄》，由佢自己成立嘅暖島出版有限公司發行，之後陸陸續續出版咗20本書，而家連載緊另一套玄幻小說系列《重煉傳說》。
阿末紮希

阿末紮希（馬來話：Ahmad Zahid bin Hamidi，1953年1月4號—）係馬來西亞前副首相（2015年—2018年）。
2018年第14屆馬來西亞下議院選舉之後，新任首相馬哈迪執政嘅希望聯盟下令徹查前朝政府涉嫌嘅所有貪污案例。同年10月18號，紮希第六次畀馬來西亞反貪污委員會傳召錄供，被控貪污、濫權同洗黑錢共45條罪名，包10項刑事甩底罪、8項貪污罪，同27項洗黑錢罪，成為馬來西亞第二位被告嘅前副首相。
2022年1月24號，高庭宣判紮希挪用健康思維基金資金案嘅全部47項罪名表罪成立，紮希必須出庭自辯。
阿曼航空

阿曼航空（Oman Air）係阿曼一間航空公司，1993年開張。
阿朗·哥斯免斯基

；1865年9月11號—1919年3月24號），原名阿朗·莫克·哥斯免斯基（Aaron Mordke Kosminski），係英國嘅一位波蘭移民，倫敦猶太人嘅社群成員，曾經喺1891年2月入過癲狂院度醫，佢係劏人殺手積克嘅其中一位嫌疑犯。
喺2014年9月7號，國際DNA專家通過DNA比較，將被列為嫌疑犯嘅波蘭移民——阿朗·哥斯免斯基就係劏人殺手積克嘅主犯。

同佢有關嘅案件
1894年由麥威爾·麥拿聽寫嘅同倫敦嗰單得人驚嘅劏人殺手積克案件。
哥斯免斯基喺1891年到1894年之間入咗嘅所謂「癲狂院」，喺北倫敦地區入面。
睇埋：劏人殺手積克
喺1888年8月7號發生咗劏人殺手積克案件之後嗰3年入面（一直到1891年），喺英國倫敦東區尾嘅東教堂附近發生咗一單比較得人驚嘅白教堂殺人案，而呢單案有11個女仔死咗（其中有7個係俾人割咗喉，凈低嗰4個係俾人分咗屍）。而喺1888年嘅8月到11月之間，有幾單殺人案都同呢單得人驚嘅殺人案好相似。結果就出咗所謂「劏人殺手積克」嘅案件。
雖然話差佬經過過詳細嘅鑒證，但係所謂「劏人殺手」嘅真正犯案嗰位都一直未查到出嚟。而呢班殺人案嘅兇手、文檔都俾差佬發現咗好幾個可疑。就係殺人犯生到同主教廣場入面所謂嘅「倫敦巡警睇到嘅嗰位男子」而助理長官——羅撥特•安特臣同當奴•史雲生探長就話：「凈係得好好眼力嘅人先至可以睇到兇手係乜水。」點知佢哋話因為證人唔願意畀猶太人唔啱聽嘅證據，所以就冇可能起訴佢。而喺史雲生嘅報告版嘅註入面話咗嗰單得人驚嘅殺人案主犯所謂嘅男人——就係哥斯免斯基。重補充講咗佢兄弟間屋企就喺東教堂嘅倫敦差館隔籬，重俾人綁住對手入咗去癲狂院入面無耐就死咗。最後兩個同哥斯免斯基有關嘅細節，佢哋都唔知，因為佢生到1919年就因為患咗精神失常癥（重有埋幻聽、擔心俾其他人食咗嘅嘢、拒絕梳頭同沖涼）。雖然話哥斯免斯基喺癲狂院入面話成係冇傷害能力嘅人，不過佢出咗次對住院入面啲服務員掟張凳仔都有。不過有大多數研究人士話佢會列入嫌犯嘅名單入面，因為嗰時單兇殺案嘅影響力冇反猶太人主義嘅情節咁犀利。

死
由於佢喺之後因為絕食而搞到個人好瘦，而且連續幾年都係噉（喺當地嘅癲狂院入面寫咗），就喺1919年2月份，佢嘅體重得返44公斤，之後嗰個月就死咗，終年53歲。

破案
有位48歲嘅英國商人——拿些路·愛德華斯，喺2014年9月7號通過媒體發佈咗同劏人殺手積克嘅兇手身份消息。後嚟愛德華斯同法醫學專家一齊，攞咗DNA樣本去搞技術分析同比較，確定咗阿朗·哥斯免斯基係呢單案嘅真正兇手。
阿曼灣

阿曼灣係印度洋西北邊嘅一個海，喺阿剌伯海西北邊，可以經荷莫茲海峽通去波斯灣。佢東北邊係巴基斯坦，北邊係伊朗，南邊係阿曼，西邊係阿剌伯聯合酋長國。
阿曼

阿曼蘇丹國（簡稱阿曼，阿拉伯話：سلطنة عُمان）係喺西南亞洲阿剌伯半島東南沿海嘅一個國，西北便係阿剌伯聯合酋長國，西便係沙特阿拉伯，西南便係也門共和國。阿曼嘅海岸線對住阿剌伯海同埋阿曼灣。
阿曼係阿剌伯半島最古老嘅國之一，中國舊時叫佢做「祖法兒」。歷史上先後畀阿剌伯帝國、葡萄牙、波斯、英國等國入侵。1920年，英國承認阿曼獨立，但係阿曼就分裂咗做「馬斯喀特蘇丹國」同埋「阿曼伊斯蘭教長國」兩部分。1967年統一咗，改名做「馬斯喀特和阿曼蘇丹國」。1970年換咗政權話事人，8月就正式改咗名做「阿曼蘇丹國」。
金棕櫚獎

金棕櫚獎（法文：Palme d'Or）係法國康城影展入面最高榮譽嘅獎，1955年開始頒，獎座係塊用金打造嘅棕櫚葉。
金榮昡

金榮昡（韓文：김영현，1966年11月23號—）係南韓女電視編劇，1996年出道，代表作有《大長今》。
金權政治

金權政治（plutocracy）又叫財閥政治（plutarchy），係寡頭制嘅其中一類政治形式，政治權力主要集中喺有錢佬度。
呢篇金權政治係政治類嘅楔位文章，未完成；麻煩你幫手加下料，充實佢。
金森健志

金森健志（1994年4月4號—）係日本足球員，司職前鋒，效力鹿島鹿角。
金正哲

金正哲（韓文：김정철，1981年9月25號—）係前北韓最高領導人金正日嘅二仔，親細佬係北韓依家最高領導人金正恩，阿媽係高容姬，親細妹係依家勞動黨中央組織指導部第一副部長金與正。佢依家係北韓烽火組首長。
曾經響瑞士伯恩一間國際學校到讀書，但係響1998年突然之間返翻北韓。響1991年（即係佢響瑞士讀書期間）同細佬金正恩一齊去日本玩，重曾經去過東京迪士尼樂園。
佢好鍾意玩結他，所以佢想做一個出色嘅結他手。

繼位
本身金正日個位係想畀大仔金正男做，但係金正男畀黨高層話佢響日本同中國引發嘅問題太多，所以金正日想搵第二個嚟取代金正男。爾個時候，身為二仔嘅金正哲就畀人寄於厚望。但係就後畀咗細佬金正恩做，聽講話因為佢有內分泌失調、有住藝術家同埋偏向女仔嘅性格，所以畀老豆睇唔起。

外表
佢高大約一米七，超瘦（應該係因為長年響外國過住畀北韓政府監視嘅生活），都算靚仔，同歷代金日成家族嘅人完全相反。有一次佢畀日本同韓國傳媒影到佢著住牛仔褲、古銅色T恤同埋戴住個黑超，帶埋條女（應該係佢老婆或者女朋友），去德國睇艾力·克萊普頓嘅表演，身邊重有兩個警衛。
金楢真

金楢真（韓文：김유진／金楢真 Kim Yoo-jin，英文：Eugene Kim；1981年3月3號—），藝名柳真（韓文：유진，英文：Eugene），係大韓民國嘅一個女藝人同埋歌手。
金正學

金正學，係大韓民國嘅一個男藝人同埋演員。
重力塌縮

重力塌縮（cung5 lik6 taap3 suk1，英文：Gravitational collapse），係天體物理學上面恆星或者星際物質喺自身物質嘅重力作用下向內塌陷嘅過程。
重力奇異點

重力奇異點（cung5 lik6 kei4 ji6 dim2，Gravitational singularity）係一個體積無限細、密度無限大、重力無限大、時空曲率無限大嘅點，喺呢個點度，而家所知嘅物理定律冚唪唥都唔啱使。重力奇異點嘅例子有黑洞嘅中心同埋宇宙大爆炸之前嘅初始奇異點。
重力加速度

重力加速度係一樣嘢喺受到重力嘅作用下所具有嘅加速度。假設一個質量係  嘅質點同埋一個質量係  嘅均勻球體嘅距離係  嘅時候，質量所受到嘅重力大細係：
其中  係萬有引力常數。根據牛頓第二定律可以知道：
而家得到重力加速度係：

地球表面嘅重力加速度
喺地球表面附近，一個質點嘅自由落體加速度同埋佢嘅重力加速度稍為有啲唔同，一個質點嘅重量同埋佢所受嘅重力（即係地球萬有引力）都有唔同，原因係地球識得自轉。如果考慮到地球嘅自轉，咁樣：
呢度嘅係測量出嚟嘅重量，係重力嘅大細，重有係向心力加速度。可以得到：
以上式子中嘅減法係矢量相減。自由落體加速度實際上係細過重力加速度嘅，方向亦都有啲區別，喺赤道上喺相差最多㗎啦，但係由於地球半徑同埋自轉週期嘅關係，兩者大約淨係相差，因此喺日常計數嘅時候，重量同埋重力之間嘅差異可以唔理。
地球表面附近嘅所有物體下降嗰時嘅加速度係介乎同埋之間，差別取決於緯度等等嘅因素（赤道嘅加速度最細，南、北極最大），國際訂落嚟嘅標準重力加速度係  ()（通常用、或者嚟計數）。
重和

重和係北宋皇帝趙佶嘅第五個年號，相當於公元1118年到1119年，前後總共2年。
重婚

喺實行單配偶制嘅地方，重婚係指一個人係有合法配偶嘅同時又同另一個人結婚。
喺好多實行單配偶制嘅地方，重婚係犯法嘅，包括香港。
重力助推

重力助推（英文：Gravity assist）係軌道動力學同航空太空工程用到嘅一種技術，利用行星同其他天體嘅相對運動同重力改變飛行器嘅軌道同速度，慳返時間同成本。
重子

重子（hardron）係一種由3個夸克（quark）組成的粒子，係強子一種。不過佢唔係一種基本粒子。重子係强相互作用的一員，常見的重子有質子同中子。

重子家族
Δ重子（Δ++、Δ+、Δ0、Δ−）
由上夸克和下夸克组成，會衰變做π介子同一個質子或者一個中子。
Λ重子（Λ0、Λ+c）
由一個上夸克、一個下夸克同一個魅夸克或者一個奇異夸克组成。
Σ重子（Σ+、Σ0、Σ−）
由一個奇異夸克同兩個上或者下夸克或者一個上夸克同一個下夸克组成。比其它Σ重子衰變得快。
Ξ重子（Ξ0、Ξ−）
由兩個奇異夸克同一個上夸克或者一個下夸克组成。
雨林

雨林係指一個全年有高雨量嘅森林。定義上，雨林全年雨量最少要有1700到2000毫米。雨林多數係熱帶雨林，但亦都有溫帶雨林。雨林裏面嘅動植物有好多種。
最大嘅熱帶雨林響亞馬遜，連埋中美洲尼加拉瓜嘅森林。其次係喀麥隆到剛果一片非洲森林。之後係亞洲緬甸到巴布亞新畿內亞嘅森林。澳洲東北面都有雨林。而溫帶呢，主要係北美洲，英屬哥倫比亞省，東南阿拉斯加，美國本土西北，亞洲格魯吉亞，歐洲巴爾幹，紐西蘭同塔斯曼尼亞。
雨林係有自己嘅碳循環，整體來講，二氧化碳係排多過吸，不過對溫室效應影響輕微。之不過咁，雨林係響世界碳循環裏面係一個好穩定嘅池；當有人清走個雨林，就會放好多二氧化碳出來。雨林另一個作用係整涼透過佢嘅空氣。所以，雨林對全球氣候係好有影響。
雨林係地球三分二動植物品種嘅屋企。估計係有數以萬萬種計嘅植物，昆蟲，微生物都未畀人發現。而且，好多藥物都係響熱帶雨林搵出來。
雖然雨林有咁多植物，其實佢嘅泥土唔係咁肥沃。原因係細菌好快將啲嘢分解，無乜腐植質留響度。所以響呢啲地方，鐵同鋁嘅氧化物就集中響泥裏面，泥變到鮮紅色，甚至搞到變成礦。響一啲後生地層，好似火山爆發殘留，就會肥沃好多。植物嘅養份，就係由死咗嘅巨樹，經細菌同白蟻分解後，再回流畀其他樹木。
雨林地下好少會有草，矮樹之類，原因係太少太陽光落到地。所以人或者動物可以響雨林度走。如果樹冠整爛咗，好快就有藤，樹叢，矮樹生出來。
雨果獎

雨果獎（Hugo Award）係一個用嚟獎科幻同奇幻文學嘅文學獎。
雨月7號

雨月7號（法文：7 Pluviôse），亦叫木蹄日（法文：Amadouvier），係法國共和曆入面每年嘅第127日，離年尾重有238日（閏年239日）。
雨月8號

雨月8號（法文：8 Pluviôse），亦叫瑞香日（法文：Méséréum），係法國共和曆入面每年嘅第128日，離年尾重有237日（閏年238日）。
雨樹

雨樹（學名：Samanea saman）係豆科雨樹屬入面一個種。佢嘅所在範圍由墨西哥南部延伸到秘魯同巴西，但係亦被廣泛引進去南亞同東南亞同埋包括夏威夷內嘅太平洋島嶼。
雨水

雨水係廿四節氣中嘅第二個，響陽曆2月18號、2月19號或者2月20號，亦即係太陽響黃經330°嗰日。呢日通常會落雨。
雨果的巴黎奇幻歷險

《雨果的巴黎奇幻歷險》（Hugo）係一部2011年嘅歷史冒險電影，由馬田史高西斯執導同監製，尊尼特普都有份監製，佢間電影公司Infinitum Nihil同埋Graham King嘅GK Films公司一齊製作，改編Brian Selznick嘅著作《The Invention of Hugo Cabret》。主演係賓京士利、沙格畢朗高漢、艾沙畢達菲、嘉兒莫蕊茲、Ray Winstone、Emily Mortimer、祖迪羅、Helen McCrory、基斯杜化李。
《雨果的巴黎奇幻歷險》係馬田史高西斯嘅第一部以3D拍攝嘅電影。
雨月9號

雨月9號（法文：9 Pluviôse），亦叫楊樹日（法文：Peuplier），係法國共和曆入面每年嘅第129日，離年尾重有236日（閏年237日）。
雨果容克斯

雨果容克斯（德文：Hugo Junkers，1859年2月3號—1935年2月3號）係德國工程師同發明家，創辦容克斯飛機廠，有唔少發明專利，大多同柴油電油發動機同飛行器有關。
靈元天皇

靈元天皇（日文：霊元天皇／れいげんてんのう Reigen Tennō；1654年7月9號—1732年9月24號）係日本第一百一十二位天皇，原名識仁，又叫高貴宮識仁親王，響1663年3月5號至到1687年5月6號在位。
佢係後水尾天皇最細嘅仔，阿媽係園國子。

經歷
佢啱出世冇幾日已經畀佢大佬、當時嘅天皇後光明天皇指定佢係接班人，但係後光明天皇同年就死咗，所以就由佢另一個大佬秀宮良仁親王暫時繼位，即係後西天皇。響1663年，後西天皇正式交返個皇位畀高貴宮識仁親王，佢就叫做靈元天皇。
靈元天皇比較強硬，意志十分堅定、作風非常豪邁。佢都會同人好清楚咁表達自己嘅諗法。佢在位嘅時候，恢復咗例如大嘗祭等等嘅古代禮儀，令到日本好多傳統可以一直流傳落嚟，所以佢對日本文化有幾大貢獻。
響1684年，靈元天皇開始想讓位畀個仔皇太子朝仁親王，但係畀江戶幕府將軍德川綱吉挽留。終於響1687年，靈元天皇讓位畀皇太子朝仁親王，朝仁就叫做東山天皇，而靈元天皇就做太上皇，以上皇身份院政。但係佢強硬嘅作風就畀幕府加強對皇室內政嘅干涉，所以最後靈元天皇（嗰時叫佢做上皇識仁）被逼中止院政。
響1709年，仔東山天皇（嗰時叫佢做上皇朝仁）因為天花而死咗，但係當時嘅天皇中御門天皇只有七歲，所以靈元天皇被逼「重出江湖」做上皇。
佢響1713年剃頭出家，係太上法皇，法名「素淨」。佢響1732年9月24號（即享保十七年）死咗，終年七十八歲。
佢係日本最後一個太上法皇。
靈城白話

靈城白話係欽廉地區白話當中嘅一種，講跟靈山靈城鎮（現靈城街道）。
靈堂

靈堂係一種堂，殯儀場所。人死後，出殯之前，畀人祭奠遺體同弔唁嘅地方。靈堂原指神佛有靈異嘅殿堂，然大宋時太平廣記同太平御覽都提及為人死後祭禮地方。
靈堂通常為臨時設置，借為聚集死者親友，擺放遺體。如自家大宅、村中大堂 、教堂之類。但亦有專門為此而設嘅地方，如殯儀館咁，經年為唔同人設置靈堂。
靈堂擺設因時因地因信仰而有異。現今好多時會設壇拜祭，而壇中放張大相。唐人多左右擺挽聯以及花牌。傳統上會放香燭，但亦有啲只放鮮花。
古時有分戶內同戶外，戶內叫室，戶外叫堂，後尾內外都叫靈堂。通典成服後人加註咁寫，「凡正寢、戶內曰室、戶外曰堂、虞杖不入室、祔杖不升堂。以今言之、即靈堂戶之內外也。」
靄華押業信貸

靄華押業信貸控股有限公司，簡稱靄華押業信貸控股，或者靄華押業信貸（英文：Oi Wah Pawnshop Credit Holdings Limited，港交所：1319），喺1975年由陳策文同梅杏仙創立，起先叫「偉華押」。靄華押業信貸係一間喺開曼群島註冊嘅控股公司。
而家公司主席同總裁係陳啟豪。總部喺香港灣仔杜老誌道6號羣策大廈2302–2303室。公司喺香港經營當押業同財務信貸。
招股價係0.98港元，發行新股1億股，集資額係0.98億港元，信達國際喺保薦人，股份喺2013年3月12號喺港交所主板上市，係第一間古老當鋪上市企業。
靈命日糧事工

靈命日糧事工（英文：Our Daily Bread Ministries）係一間冇分宗派嘅基督教非牟利組織，1938年由馬汀狄漢醫生（Dr. M. R. DeHaan）喺美國創辦，全球有37個辦事處，出版靈修刊物，包括《靈命日糧》。透過電台廣播、電視節目、DVD、播客、書籍、手機應用程式或網站等，發放靈修材料到150個國家。

歷史
靈命日糧事工始於1938年一個小型電台廣播節目，名為「底特律聖經課程」。馬汀·狄漢醫生（DR. M. R. DeHaan）以佢低沉嘅嗓音，慷慨激昂嘅聖經教導聞名於底特律，並擴展到美國全境，喺半個鐘嘅廣播節目教導聖經。後嚟美國多間國有電台開始播放呢個聖經廣播節目，直到1965年馬汀·狄漢醫生過身嘅時候，全球已經有600間電台播放呢個節目。
1938年：第一個廣播節目「底特律聖經課程」（Detroit Bible Class）誕生。
1941年：廣播節目擴展到密西根州嘅大湍市，改名為「聖經廣播協會」（Radio Bible Class）。
1956年：首次出版英文版《靈命日糧》靈修材料。
1959年：喺加拿大安大略省的溫莎，開辦美國以外嘅第一個辦事處。
1965年：世界各地已經有600間廣播電台播放「聖經廣播協會」嘅節目。
1968年：電視節目「每日探索」（Day of Discovery）首播。
1988年：「探索出版社」（Discovery House Publishers）。
1994年：為咗反映事工邁入國際化，「聖經廣播協會」改名為RBC Ministries。
1995年：推出英文網站，為世界各地嘅人提供網路資源，同年亦開始出版中文版《靈命日糧》。
2002年：英文《靈命日糧》隨住美國太空梭「亞特蘭蒂斯」號登上太空。
2011年：推出多種語言版本嘅《靈命日糧》手機應用程式，已經有超過一百多萬人下載同使用。
2015年：RBC Ministries改名為Our Daily Bread Ministries，中文譯名為「靈命日糧事工」。
靈光

靈光（韓文：영광군／靈光郡 Yeonggwang gun */?）係大韓民國全羅南道嘅一個郡。
靈實恩光學校

靈實恩光學校（英文：Haven of Hope Sunnyside School）係香港一間嚴重智障特殊學校，位於新界將軍澳安達臣道301號。

學校設施
禮堂、飯堂/多種用途室、課室、學生宿舍、實用教學室、電腦室、圖書室、職業治療室、物理治療室、言語治療室、視覺藝術室、舞蹈室、感覺統合室、感官花園、多感官功能室、環保資源閣、音樂室、玩具圖書館、水療室、護理室、有蓋操場、有機耕種園圃、果樹園圃。

小學
中國語文、數學、常識、常識、科學、視覺藝術、體育、音樂、科技教育、德育課、輔導課、跨科學習小組、自理課、引導式教育。

初中
中國語文、數學、個人及社化、科學、視覺藝術、體育、音樂、科技教育、德育課、輔導課、跨科學習小組、引導式教育。
韓亞航空214號班機失事

韓亞航空214號班機失事（OZ214/AAR214）係發生喺2013年7月6號嘅一單飛機失事。班機係由一架韓亞航空波音777-200ER營運嘅定期航線，由仁川國際機場飛去三藩市國際機場。喺三藩市當地時間2013年7月6號11點26分（UTC時間2013年7月6號18點26分），飛機降落喺三藩市國際機場嘅28L跑道時降落失敗，造成三人死同至少五個人重傷。事故原因調查緊。
韓佳人

韓佳人，係大韓民國嘅一個女藝人同埋演員。
韓係來報紙

韓係來報紙（한겨레신문；The Hankyoreh）係大韓民國報紙之一，1988年5月15號由韓國退休記者宋建鎬創辦。本社喺韓國首爾市麻浦區。
韓信

韓信（前230年—前196年）係西漢開國名將，同張良、蕭何一齊叫「漢初三傑」。

早年
早年嘅韓信好窮，有時要去人哋度黐餐或者有好心人畀嘢佢食先唔使捱餓。

從軍初期
秦朝末年，韓信加入項梁軍，項梁死咗之後就做咗項羽嘅部下，佢曾經幾次向項羽提出計策，但項羽冇用到。
劉邦受封漢王之後，韓信離開咗楚軍，去咗投靠漢軍。韓信最初冇畀漢方重用，後尾因為涉嫌犯軍法面臨處斬，到行刑嗰陣，有十三個人已經畀人斬咗，輪到韓信嗰陣，佢見到夏侯嬰，就話：「上不欲就天下乎？何為斬壯士！」夏侯嬰聽到就覺得好奇，就放咗韓信，仲向劉邦推薦韓信，劉邦畀韓信做治粟都尉。後尾喺蕭何嘅推薦下，劉邦終於畀韓信做大將。

助漢滅楚
楚漢戰爭開始咗之後，前205年，劉邦喺彭城慘敗後，魏王魏豹離開咗漢方陣營，劉邦派韓信領兵攻打魏豹，韓信突襲魏國都城安邑，捉咗魏豹。
之後韓信打敗咗代國，然後帶住幾萬人攻打趙國，喺井陘擊敗號稱二十萬人嘅趙軍，捉咗趙王趙歇。韓信派人出使燕國，成功遊說燕王歸附漢王。
之後韓信攻打齊國，齊國向項羽請救兵，韓信喺濰水擊敗齊王田廣同楚將龍且嘅聯軍，龍且戰死咗，韓信陸續控制曬齊國嘅地方。前203年，韓信自立為「假齊王」，劉邦收到韓信嘅通知之後雖然好嬲，但係家下仲未係時候同韓信反面，就封韓信做齊王。
呢個時候項羽派人遊說韓信脫離漢王，蒯徹都勸韓信脫離漢王自立，但係韓信話漢對佢有恩而冇接納到。
前202年，韓信帶兵參與垓下之戰。項羽死後，劉邦改封齊王韓信做楚王。

被殺
《史記·淮陰侯列傳》話項羽敗亡後，佢嘅部將鍾離眛以前係韓信老友，就投靠咗韓信。劉邦知道鍾離眛喺楚國之後，就叫韓信捉佢。之後有人向劉邦告狀話楚王韓信謀反，於是劉邦以出遊為名，叫啲諸侯嚟陳見佢，搞到韓信有啲驚，有人勸韓信斬咗鍾離眛然後去見劉邦，就可以冇事。韓信就同鍾離眛商量，鍾離眛喺自殺之前話：「漢之所以唔出兵攞埋楚，係因為眛喺你度。如果想捉我去討好漢，我今日死，你亦會跟住死。」韓信攞住鍾離眛個人頭去見劉邦，劉邦下令武士捉住韓信，之後帶佢返洛陽，降封佢做淮陰侯。前196年，呂后殺韓信，殺埋佢三族啲人。
韓亞航空

韓亞航空（韓文：아시아나 항공，英文：Asiana Airlines），南韓一航空公司，南韓第二大。有附屬公司釜山航空。

意外
2013年7月6號，三藩市時間上晝十一點四個字，韓亞航空波音777客機喺三藩市國際機場着火。
韓俊賢

韓俊賢（英文：Nicholas Hon，1984年—），係香港民主黨員，葵青區議會長青選區前任議員。
韓俊賢喺2003年出任民主倒董力量行政幹事，之後亦曾經效力街工，2019年第6屆區議會選舉，韓俊賢參選葵青區議會長青選區，最後以4575票當選，唔單只打贏在位25年嘅經民聯李志強，亦都成功報咗黨友黃光武四年前落選嘅一箭之仇（黃光武喺2015年嘅得票係1273票，韓俊賢嘅得票比四年前嘅黃光武多3302票）。
2021年7月9號，韓俊賢喺facebook宣佈劈炮唔撈，辭任葵青區議會議員職務。
韓世灝

韓世灝（Johnny Hon ，1971年12月22號—），係香港建制派生意人，高寶集團創辦人。

政治立場
佢政治立場係建制派。
韓冰

韓冰（1995年2月12號—）係台灣話題性人物，前高雄市市長韓國瑜同前雲林縣議員李佳芬大女。

個人背景
1995年出世，取單字「冰」係考量筆畫較少書寫方便，由來係《書劍恩仇錄》嘅俠女駱冰，其實家族論字排輩係「文」字輩(6分5秒)；英文名「Coco」係因當年奶粉、尿布費用都靠韓國瑜上Call-in賺返嚟嘅(32分25秒)。維多利亞雙語高中畢業後，去咗加拿大讀英屬哥倫比亞大學社會學系。

幫韓國瑜參選
2018年中華民國地方公職人員選舉選戰開打後，就讀卑詩大學心理系大學四年級嘅韓冰，從加拿大搭機返台為阿爸韓國瑜助選高雄市市長，主攻「網戰」：包括Facebook同網絡嘅管理，韓冰除咗帶領小編團隊經營網上Fans團，甚至幫阿爸助選，周圍掃街拜票，被網友叫做「國民黨伊凡卡」。喺2018年選舉期間，韓國瑜官方LINE Fans人數持續增長，2018年7月22號突破14萬大關，韓冰對喺網絡嘅團隊經營管理，為韓國瑜助選，産生相當大嘅影響同幫助。韓冰亮麗嘅外型相當「吸睛」，言談舉止落落大方，兼應對進退得宜，喺助選期間，韓冰甚至參加電視台政論節目、出席公益活動。
2018年底到2019年初，韓國瑜高票當選高雄市市長後，幫老竇打贏選戰嘅韓冰都成為話題性人物，人氣水漲船高，成為網紅，更跨縣市到新北市三重區為其他候選人輔選、同時因為韓冰嘅高顏值，喺加拿大求學時就做過兼職模特兒，喺臺灣期間亦為國際著名時尚雜誌《VOGUE》拍咗一組嘅相，因為韓冰嘅高人氣，韓國瑜因此被叫做「國民岳父」。
2019年5月，因連續被有啲人喺網上留言恐嚇，人身安全受到威脅，韓冰返加拿大讀書，完成佢大四未讀完嘅學業。
韓東根

韓東根（1993年5月9號—）係大韓民國嘅一個男藝人同歌手。
韓東君

韓東君（粵拼：hon4 dung1 gwan1，1992年7月21號—），係中國嘅一個男演員，出名嘅作品有《無心法師》。
韓正

韓正（粵拼：hon4 zing3，1954年4月—）係現任中國共產黨中央政治局常務委員會委員、前中共上海市委書記。祖籍浙江慈溪，上海出世。

簡歷
韓正1979年5月加入中國共產黨，1998年2月任上海市委常委、上海市副市長；2002年5月升任中共上海市委副書記、上海市副市長；2003年2月當選上海市長，2008年連任。2012年11月當選第十八屆中國共產黨中央政治局委員，11月20號被任命做上海市委書記。中共十九大當選中共中央政治局常委，排第七。
2018年3月19號，當選國務院副總理（排第一）。
韓毓霞

韓毓霞（Wendy Hon，1960年11月9號—）係香港無綫電視藝員，主要做體育節目主持。佢喺香港出世，1979年參加香港小姐競選，雖然三甲唔入，但都簽約加入無綫電視，1980年開始主持《體育世界》，1992年開始做每屆奧運會採訪工作，2000年開始亦客串電視劇演出。2020年3月份約滿無綫電視後退休。
韓服

韓服，又叫朝鮮服，係指朝鮮人傳統嘅衣服，深受漢服（主要係大明時期）嘅影響。而家韓國人多數只會喺傳統節日或者搞傳統儀式先至着韓服。
韓武

韓武（？—前333年），係戰國時期韓國嘅君主，前362年到前333年在位，過身後跟謚號叫韓昭侯。
韓曜日

韓曜日（英文：HI, JK）係香港商業電台叱咤903嘅音樂節目，主持係阿正，播放韓國同日本嘅流行音樂。
節目喺2019年7月14號到2020年3月1號逢禮拜日下晝四點到五點播放，連埋廣告每集係六十分鐘；2020年3月8號開始逢禮拜日晏晝四點到六點播放，連埋廣告每集係一百二十分鐘。
陳嘉豪

陳嘉豪（英文：Chan Ka Ho，1996年1月27號—）係一位香港職業足球員，2010年加盟傑志，而家係傑志嘅第三門將，2017年畀人外借到陽光元朗。
陳嘉輝

陳嘉輝 (元朗區防火委員會)，香港鄉事親中陣營政治人、元朗區防火委員會委員、舞龍舞獅師傅。
陳嘉輝 (藝人)
陳嘉維

陳嘉維（英文：Calvin Chan，2月8號—）係香港男藝人，2019年第30期無綫電視藝員訓練班學員，畢業後加入無綫電視。2020年8月離開。
陳嘉桓

陳嘉桓（英文：Rose Chan，1992年11月8號—）係香港電影演員，自細就學耍詠春，因為參演《葉問前傳》做「打女」而開始出名。
2011年11月，傳媒曾經報道過陳嘉桓喺中國大陸畀香港演員陳浩民非禮嘅事件，事後陳浩民開記者會道歉。

演出
呢個表唔完整，歡迎加料。
陳嘉樺

陳嘉樺（Ella Chen，1981年6月18號—）係臺灣女歌手、演員同主持人，台灣女子演唱組合S.H.E嘅成員。
維基同享有多媒體嘅嘢：Ella Chen
香港忠靈塔

忠靈塔係香港一座拆咗嘅紀念塔，始建於香港日治時期，係香港佔領地政府為紀念喺香港攻略戰戰死嘅日本軍而興建。
座塔1942年2月9號下晝喺寶雲山山頂奠基，不過香港重光嗰時，忠靈塔只係起咗唔夠一半，1947年2月26號下晝4點29分俾港英政府炸毀。原址地基起咗金馬倫大廈。
香港怡東酒店

香港怡東酒店（The Excelsior）係香港一座拆咗嘅酒店，喺銅鑼灣告士打道281號，1973年開張，由文華東方酒店集團管理，2019年執咗。
香港心理衛生會－臻和學校

香港心理衛生會－臻和學校（英文：The Mental Health Association of Hong Kong - Cornwall School）係香港一間嚴重智障特殊學校，位於九龍深水埗歌和老街53號，由香港心理衛生會負責營運。

學校設施
課室、復健室、睡房、多感官室、感覺統合室、音樂室、視藝室、露天操場、有蓋操場、生活技能訓練室、加護觀察室、感知遊樂場、多媒體室、多媒體探知館。

初小課程
課程以中國語文、數學、常識、自理、音樂科、體育科、視覺藝術科七個科目為基礎課程，並喺各科加入滲透課程，幫助學生從小開始建立正面而積極嘅價值觀同態度。

高小課程
課程以基礎課程為本，並加強生活流程訓練，提升學生嘅認知能力同獨立能力，為銜接初中課程奠定基礎。

初中課程
以中國語文、數學、常識、音樂科、體育科、視覺藝術科等科目為本，並增設實用技能科，加入工作訓練元素，幫助學生體會喺成長階段中嘅變化，以便佢哋能順利轉銜到高中課程。

高中課程
高中課程以三個核心科目（中國語文、數學、通識教育）、兩個選修科目（喺音樂科、體育科、視覺藝術科、科技與生活揀兩科)，同埋其他學習經歷（德育及公民教育科、社會服務、 與工作有關嘅經驗、藝術發展、體育發展）組成。課程著重擴闊學生嘅知識基礎，同埋為學生嘅全人發展提供充分嘅學習機會，提升佢哋獨立生活同人際技巧嘅能力，為離校作好準備，過渡至成人生活。
香港心理衞生會

香港心理衛生會（英文：The Mental Health Association of Hong Kong）係香港一個非政府組織，為弱智人士同精神病康復者提供服務同就業機會，1954年成立，會址喺九龍觀塘功樂道。香港心理衛生會喺1965年加入世界心理衞生聯盟成為會員機構，又分別喺1968年及1969年成為香港社會服務聯會同香港公益金的會員機構；於1970年根據《公司條例》註冊成為法人團體及根據《香港稅務條例》第88條成為註冊的慈善團體。

宗旨
推廣對心理衞生嘅基本認識同喺香港嘅應用。
推廣喺醫藥、教育、社交及文娛康樂等方面嘅心理衞生服務，以應對精神病患者及智障人士嘅需要。
以非牟利形式開辦中途宿舍、庇護工場、康樂社及其他有關服務。
喺可行範圍內加強推廣及建立更好嘅人際關係。

課程
課程旨在推廣精神健康教育，畀市民大眾學習如遇到其他人精神受困擾或危機時，而又未獲得專業支援前，而為佢所提供嘅適當支援。
精神健康急救課程（標準版）
精神健康急救課程（關懷青少年版）
精神健康急救課程（關懷長者版）
精神健康急救導師訓練課程
香港復臨學校

香港復臨學校（英文：Hong Kong Adventist Academy）係香港一間私立國際學校，主校舍喺新界西貢區清水灣道1111號。呢間學校由基督復臨安息日會喺2011年創校，提供英文嘅小學同中學課程。
香港復臨學校嘅校舍外觀有濃厚歐洲風格，好多時都畀電視劇、電影同電視廣告攞景。
香港復興會

香港復興會係香港城邦派組織，2014年由香港本土派開山祖師之一嘅陳云根創辦，皆因主張香港要變成城邦自治，所以又叫城邦派。
香港復興會喺2016年同熱血公民、普羅政治學苑組成「熱普城」參選第6屆香港立法會選舉五區直選，但最後贏唔到議席。
根據個會嘅Facebook專頁簡介，復興會以城邦論為本，議題涵蓋文化保育、政策研究同政治遊說，倡議保護香港本土意識。
香港恒生大學

香港恒生大學（英文：The Hang Seng University of Hong Kong，簡稱恒大）係香港一間私立大學，2010年創校，由佢前身1980年創校嘅恒生商學書院改組而成，嗰時係私立專上學院，叫恒生管理學院（英文：Hang Seng Management College，簡稱恒管）。校舍喺新界沙田區小瀝源。
2018年10月30號，學院獲行政長官會同行政會議批准恒生管理學院升格做大學，11月8號正式改名。

教育模式
恒大採用「博雅 + 專業」教育模式，配合iGPS「期望畢業生特質」框架（包括：(i)智能／思考能力、(G)共通技能、(P)個人發展同(S)投入社群）。
「博雅」係指以廣泛同跨學科嘅方式嚟連接唔同知識領域、啟發思考同解決問題。恒大認為，本科教育嘅目的唔單止係為咗獲得更多知識以及喺畢業後有更好嘅工作前景，亦係為咗培養學生嘅個人價值觀、志趣同可轉移嘅核心能力，為佢哋做好裝備，成為全面同負責任嘅人，能夠自信咁處理未來工作同生活中嘅挑戰。
「專業」係指雖然恒大嘅教育模式係廣泛同跨學科，鑒於大多數香港嘅大學畢業生都係獲得學士學位後搵全職工作，因此好多恒大學位課程都係專業導向，裝備學生喺未來從事有關嘅專業知識同技能。
香港恒生大學特色：
以本科教育為主；
獲鉑金獎並廣用竹材料的綠色校園建築；
創新學位課程；
跨學科共同核心科目；
結合生活與學習的住宿書院制度；
互動小班教學；
緊密師生關係；
教師在課堂內外予以個別學生悉心指導；
創立本港首間榮譽學院，培育未來公共領袖；
廣泛的外展和體驗式學習機會；
一學生一實習計劃，讓每個學生有機會在本地或海外全職實習。
鋰金屬電池

鋰電池係種用鋰金屬或者鋰合金做負極嘅電池，只可用一次，好多時都整成衫鈕形。
鋰電池

鋰電池最初指一次過用完就掉嘅鋰金屬電池。之後叉得電嘅鋰離子電池越嚟越多人用，「鋰電池」就好多時指鋰離子電池。而大路啲講，有鋰成份嘅電池，都可以叫鋰電池。
用鋰做負極唔叉得電嘅電池：
鋰金屬電池
鋰空氣電池
鋰鐵二硫化電池
鋰硫電池
充得電嘅電池，其中鋰離子放電時由負極移動到正極，充電時返轉頭
鋰離子電池
鋰硫磺電池
水系鋰離子電池
鋰離子液流電池
鋰離子氧化錳電池
鋰聚合物電池
鋰矽電池
鈦酸鋰電池
磷酸釩鋰電池
薄膜鋰離子電池，一種由薄膜構成嘅固體鋰離子電池
磷酸鐵鋰電池
鋰混合有機電池
鋸棘尖牙鱸

鋸棘尖牙鱸（學名：Synagrops serratospinosus）係發光鯛科尖牙鱸屬嘅其中一個種。
鋰嘅同位素

鋰有7個同位素，其中兩個係穩定，分別係6Li同7Li，除了穩定嘅之外，半衰期最長嘅就係8Li，佢嘅半衰期有838毫秒，其次係9Li，有187.3毫秒，之後其他嘅同位素半衰期都喺8.6毫秒以下。而4Li係所有同位素之中半衰期最短嘅同位素，只係得7.6×10−23秒。

圖表
備註：有#號嘅數據代表冇經過實驗嘅證明，只係理論推測，而用咗括號括係代表數據唔確定。
鋰離子電池

鋰離子電池（Lithium ion battery）係種可以重複叉電嘅充電池，靠鋰離子喺正極同負極之間游來游去。鋰離子電池有唔同嘅鋰化合物做嘅電極材料。 目前成日用嘅正極材料主要有：鋰鈷氧化物（LiCoO2）、錳酸鋰（LiMn2O4）、鎳酸鋰（LiNiO2）同磷酸鐵鋰（LiFePO4）。
鋰硫磺電池

鋰硫磺電池（lithium–sulfur battery，Li-S battery）係隻化學充電池。佢嘅能量對重量比相當高而出名。鋰輕身，硫磺都唔重，鋰硫磺相對較輕，而密度同水差唔多。2008年8月，當時飛最長程同最高嘅太陽能無人飛機 Zephyr 6 就係用呢隻電池。
Li-S 電池嘅理論容量約係 1670 mAh/g ，比起常規鋰離子電池（LiCoO2，約 140mAh/g）高出十倍左右，而常規鋰離子電正極要用嘅鈷又貴又難搵；硫磺，成本低又易搵，Li-S 電池大可繼承鋰離子電池 。
鋰硫磺電池嘅化學反應：
正極 :
鋸

鋸係種架撐，主要部份多數都係一塊有鋸齒嘅金屬片，專門用嚟𠝹開啲嘢，譬如鋸木頭嘅木工鋸，鋸鐵或者金屬嘅鐵鋸，線鋸等等。
鋸亦都可以當弓弦樂器用，拉嘅可以係普通嘅鋸，亦都有特製嘅音樂鋸，音樂鋸嘅鋸片比較薄，同個柄係特別整到拉嗰陣會易揸啲，早期電子樂器 Theramin 所模擬嘅就係當時流行嘅鋸聲。
鋸脂鯉科

鋸脂鯉科（Serrasalmidae），係輻鰭魚綱脂鯉目下一個科嘅魚，現存有16個屬，超過90個品種，包括食人魚。
飛髮舖

飛髮舖，家陣興叫髮型屋同髮廊，係幫人飛髮嘅舖頭，入面幫人剪髮嘅叫飛髮師傅或髮型師，亦有專門幫人洗頭嘅叫洗頭仔／妹。飛髮舖除咗幫人剪髮、洗頭，亦幫人電髮、做負離子、染髮等等。傳統嘅飛髮舖門口都會有一個紅白藍三色會轉嘅燈，等人一睇就知有飛髮舖。據講，呢個紅白藍三色燈係源自法國。
飛魚座

飛魚座（Volans）係家下八十八西洋星座之一。佢響天球南部，佔天球面積141平方度。地球北半球來講，係睇唔到飛魚座，皆因佢近天球南極。肉眼可以睇到嘅星，約莫20粒到。有一到
四等星6粒，即係有4等星6粒。
飛馬座51b

飛馬座51b係個喺飛馬座嘅太陽系外行星，距離太陽50光年。
飛驒國

飛驒國係古代日本嘅一個令制國，屬東山道地區，位置約莫係家下岐阜縣北部。
飛馬航空

飛馬航空（Pegasus Airlines）係土耳其一間航空公司，1990年開張。
飛髮師傅

飛髮師傅，男嘅通常叫飛髮佬，係專門幫人飛髮嘅師傅；佢哋屬於傳統七十二行之一。
佢哋嘅最基本服務係剪頭髮同洗頭。新式風格嘅飛髮師傅，往往着重比較精細嘅髮型設計、燙髮、染髮之類；佢哋因應專長，會叫自己做理髮師、髮型師及髮型顧問等。有種舊式風格嘅飛髮師傅，必備剃髮同剃鬚技術；然而未必緊貼潮流，俗稱上海師傅。有種新興嘅營業模式係速剪，標榜只剪髮、收費平同好快手。
飛髮師傅嘅舖頭，叫飛髮鋪。
飛馬座

飛馬座（Pegasus），又叫天馬座，係家下八十八西洋星座之一。佢響天球赤道一帶，佔天球面積1121平方度。地球北半球來講，飛馬座係秋天嘅星座，即係秋夜會見到。肉眼可以睇到嘅星，約莫100粒到。有一到四等星14粒，即係有2等星1粒、3等星4粒、4等星9粒。

史
飛馬座係古希臘托勒密所編嘅托勒密48星座之一。
香港特別行政區護照

香港特別行政區護照（英文：Hong Kong Special Administrative Region passport，又叫特區護照，英文：HKSAR passport）係中國籍香港特別行政區居民嘅護照。凡有香港特別行政區居留權同埋持有香港永久性居民身份證嘅中國公民，無論佢有冇其他護照或旅行證件，都可以申請。香港入境事務處負責做護照嘅簽發，中華人民共和國駐外國大使館或者領事館都可以幫海外嘅申請人做申請同補領。護照由香港特區成立日（1997年7月1號）開始做。
香港特區護照一般嘅有效期係10年，未夠16歲嘅有效期就係5年。

申請資格
任何人如果符合以下條件，就有資格申請香港特別行政區護照：
係中國公民；
係香港特別行政區永久性居民；
持有有效嘅香港永久性居民身份證。

自助服務站
11至17歲香港出世嘅香港居民，以及18歲或以上嘅申請人，可以用設立喺任何一間辦理旅行證件申請嘅入境事務辦事處嘅自助服務站申請香港特別行政區護照。自助服務站並唔適用於處理因為唔見咗、損毁、殘破、無法使用舊護照或者更改護照上個人資料而需要更換領護照嘅申請，而有關申請要親身去到櫃枱遞交。

郵寄
申請人可以將申請表連同有關文件寄去：香港灣仔告士打道七號，入境事務大樓四樓，入境事務處，旅行證件及國籍（申請）組
留意：入境事務處唔會收郵費唔夠嘅信。

投遞
除咗因為唔見咗、損毁、殘破、無法使用舊護照或者更改護照上嘅個人資料而需要換領護照嘅申請之外，申請人可以喺辦公時間之內，去到任何一間辦理旅行證件申請嘅入境事務辦事處，將申請放入辦事處設立嘅投遞箱度。

網上或流動應用程式申請
如果符合以下條件，申請人可以喺網上或流動應用程式申請護照（除咗因為唔見咗、損毁、殘破、用唔到舊護照或更改護照上無法使用舊護照或者更改護照上嘅個人資料而需要換領護照嘅申請）：
符合領取香港特別行政區護照嘅條件
11歲或以上
持有有效嘅香港永久性居民身份證
能夠親身去到指定入境事務處辦事處攞護照；如果申請人係11至15歲兒童或者係16同17歲嘅未婚人士，同意呢項申請嘅父/母或合法監護人一定要陪同呢啲申請人親身去攞護照，要喺申請書度簽名。

免簽證國家同地區
截至到依家，有163個國家或者係地區免咗特區護照持有人嘅簽證需要，或畀落地簽證。其中包括英國、法國、德國、意大利等歐盟及神根公約嘅成員國，重有日本、加拿大、紐西蘭、南非、新加坡、俄羅斯等國，以及大部分南美國家同埋部分東南亞、非洲國家。

生物特徵資料晶片
為咗跟返國際嘅趨勢，香港特別行政區護照會晌2007年加入生物特徵資料晶片。
香港特區成立20周年紀念

香港特區成立20周年紀念，係指香港特區成立20周年一連串嘅紀念活動。

慶祝香港回歸祖國二十周年文藝晚會
灣仔會議展覽中心會喺6月30號舉行紀念文藝晚會，一大班明星歌手會同台演出，翡翠台喺20:00-21:25現場直播。

慶祝香港特別行政區成立二十周年煙花匯演
7月1號晚8點當局會按慣例喺維多利亞港放煙花，翡翠台同viuTV都會現場直播。

習近平訪港
另外中共總書記習近平亦會按慣例訪問香港，喺6月29號到7月1號留港三日。

安全保障
2017年6月25號到7月2號，因應中共中央總書記習近平等黨和國家領導人代表團即將到訪香港，中國大陸喺有始發終到或過路深港車站列車嘅車站實施二次安檢：即旅客除咗入站時所需要接受嘅正常安檢外，重要喺登上去深港方向列車前接受第二次安檢。另外，深圳各火車站重將對所有抵站旅客實施安檢。
2017年6月29號到7月1號，喺廣州亦出咗規定唔畀除軍事或警用嘅任何飛天工具之外，其它都唔畀飛上天。
陳宇琛

陳宇琛（Sam Chan，1979年8月22號—），係香港男演員，曾經效力過無綫電視同香港電視網絡。佢阿爸係演員石修，老婆係前香港有線電視主播林佑蔚。
陳安兒

Donut，本名陳安兒，係香港女DJ、唱片製作人，做過女子組合FFx成員。喺2017年開始做DJ，2018年改名叫Donut，多數喺中國同香港出席DJ活動，更有2次被提名DJane Mag China投票榜，2019年參加過中國Q-Dance比賽，唯一女DJ打入20強。2021年DJane Top China 排名41名。
陳宇寧

陳宇寧（Elaine Chan，1988年3月15號—）係香港女泳手，喺2000年代活躍，曾經代表香港參加2004年雅典奧運同2008年北京奧運。
陳守健

陳守健，前香港職業籃球員，而家係香港警察。

職業籃球員生涯
喺聖若瑟書院畢業嘅佢，曾經效力橫洲工業，同余文樂，周柏豪係隊友。2006年，佢以2,042票榮登香港籃球明星賽「票王」，主因係當時佢做好地區工作，自少已經喺屯門、天水圍、元朗教波，培育年青一代。
喺成為香港警察之後，佢亦有繼續參與籃球活動，有警隊三分王嘅稱號。

家庭同感情生活
佢喺2014年8月成功向余文樂嘅妹妹余文琪求婚。余文樂曾經形容陳守健好錫佢個妹。
2017年5月，佢生咗第一個仔。
陳安琪

陳安琪（英文：Angie Chan On-Kei，1949年11月5號—）係香港女導演。佢原籍廣東，喺上海出世。佢喺1980年代拍過幾齣商業片起名，後來轉行做廣告，2000年代尾開始拍紀錄片，再引起關注。

生平
陳安琪阿爸做過中國廣播公司製作人。陳安琪仲有一個細佬，攝影師陳贊雲。陳父同陳母離咗婚，之後再娶一個德國人。1967年，陳母肺癌病逝。1978年，陳父喺德國波恩肝癌病逝。
陳安琪分別喺香港同台灣升讀小學及中學，之後喺美國愛荷華大學留學，獲傳理系榮譽學士及碩士學位。畢業之後喺美國做工三年，再到洛杉磯加州大學進修，攞到電影系碩士學位。佢試過喺美國電影界及電視界做工，做過副導演、場務、攝影及製作人，亦試過教電影課程。1979年拍攝嘅短片《探訪》喺1980年多倫多「超8米厘」電影節（Toronto Super 8 Film Festival）獲最佳紀錄片獎。劉家昌導演電影《揹國旗的人》，佢喺1980年底為呢齣戲嘅美國外景部份做副導演及製片，之後返香港做成龍電影《龍少爺》嘅副導演。佢做過《夜驚魂》等電影嘅副導演以後，向邵氏公司嘅方逸華自薦，開拍《窺情》、《花街時代》。《花街時代》令葉德嫻獲得香港電影金像獎最佳女配角。佢亦有客串演出電影同電視劇。
陳完成《愛情謎語》之後轉戰廣告界，專做電視廣告及企業形象推廣短片，攞到多個國際廣告大獎。
2008年，陳導演紀錄片《愛與狗同行》，獲得台灣金馬獎最佳紀錄片提名。之後佢花咗3年去拍《三生三世聶華苓》，以旅美華人作家聶華苓做中心人物，2012年拍好，入選香港電影評論學會嘅「2012年度推薦電影」，並獲第13屆華語電影傳媒大獎提名最佳電影及最佳導演。
陳安琪最新作品係紀錄片《水底行走的人》，2017年喺溫哥華國際電影節首映。
飯塚浩記

飯塚浩記（1978年4月4號—）係日本足球員，司職中場，效力過山形山神。
飯塚麻結

飯塚麻結 ，係日本嘅一個女藝人同埋配音員。
飯否

飯否係中國大陸地區仿Twitter嘅微型網誌，係王興喺2007年5月創辦嘅，飯否嘅出現，使大陸地區唔識英文嘅人都認識咩係微型網誌，係影響力最大嘅中文微型網誌。不過2009年6月因為各種原因，創辦人被逼自己暫時關咗站。到2010年11月25日晚，飯否網站再度開放登入。
飯堡

飯堡，又叫飯漢堡、米漢堡，係漢堡包嘅變種，唔用包去夾住啲餡，改用壓成餅狀嘅飯。呢種做法由日本嘅摩斯漢堡喺1987年發明。
飯堂

飯堂，又叫食堂，係畀同一個組織入面好多人一齊食飯嘅地方，通常設喺學校、工廠、大型寫字樓，經營模式似快餐店。
飯尾一慶

飯尾一慶（1982年2月23號—）係日本足球員，司職中場，效力過東京綠茵，川崎前鋒，福岡黃蜂，及橫濱FC。
飯塚欣士

飯塚欣士（2001年5月7號—）係日本足球員，打守門員位置，效力FC東京。
飯塚雅弓

飯塚雅弓 （粵拼：faan6 cung2 ngaa5 gung1，1977年1月3號—）係日本嘅一個女藝人同埋配音員。
關之琳

關之琳（原名關家慧，Rosamund Kwan，1962年9月24號—）係香港電影女演員，天主教徒。響德雅中學畢業之後加入麗的電視做藝人，同男主角張國榮重有莫少聰拍咗電視劇《甜甜廿四味》，1982年佢拍嘅第一部電影《再見江湖》，得到唔錯嘅評價，開始咗佢嘅演藝事業。

屋企
關之琳鄉下係遼寧瀋陽，係滿族人，喺香港出世。佢阿爸係香港電影演員關山，阿媽係女演員張冰茜。1981年同識咗兩個月嘅香港生意人王國旌閃電喺美國拉斯維加斯結婚，9個月之後又離咗婚。
關伊彤

關伊彤（Anita Kwan，1983年8月25號—）係香港女演員，2002年香港小姐競選十二強佳麗，之後做咗無綫電視藝員，2012年轉投香港電視網絡，2015年約滿。

演出
呢個表唔完整，歡迎加料。
關係反義詞

關係反義詞（英文：relational antonym）係語言學上講到嘅反義詞嘅一種。
如果話 A 同 B 係關係反義詞，意思係話兩隻字形容緊一段關係嘅雙方，例如父母同仔女，或者老師同學生，或者醫生同病人... 呀噉。
關係數據庫

關係數據庫（英文：relational database）係管理數據嘅一種方式，喺廿一世紀初係數據庫嘅基準咁滯。
所謂 ｢關係｣ 係一種數學概念，關係數據庫通常會以表格嘅方式出現，有若干行打橫嘅列同若干行打戙嘅行，每列表示一個個案，每行表示一款數據。
舉個簡單嘅例子說明，家陣整個數據庫用嚟記住有關啲學生嘅數據，出好似下圖噉嘅表，每一行都表示一個學生可以有嘅一個特性，包括係名（Name）同主修嘅學科（Major）呀噉，而每一列都表示某一個學生嘅數據，包括嗰個學生嘅冧把，仲有係嗰個學生嘅 Name 同 Major 呀噉，做到清清楚楚噉表達嗮一柞個案同每個個案嘅特性：
喺某個層面上，處理關係數據庫喺編程主要係用 SQL。
關余禎

關余禎，香港親中派政治人。

政治立場同參與
佢係香港親中派人士。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
關係代數

關係代數（粵拼：gwaan1 hai6 doi6 sou3；英文：relational algebra）係一級邏輯嘅分支，係閂咗喺運算入面嘅關係嘅集合。運算用喺啲由一個或者幾個關係砌出嚟嘅一個關係。關係代數係電腦科學嘅一部分。
魯惠公

姬弗湟（—前723年）即魯惠公，係春秋魯國君主，前768年到前723年在位。
魯成公

姬黑肱（—前573年）即魯成公，係春秋魯國君主，前590年到前573年在位。
魯敏宇

魯敏宇，係大韓民國嘅一個男藝人同埋歌手。
魯懿公

姬戲（—前807年）即魯懿公，係西周魯國君主，前815年到前807年在位。
鬼三二一

鬼三二一，又叫鬥大，係嶺南地區流行嘅一種啤牌玩法。規則同鋤大弟類似，主要唔同係有鬼牌，而且除咗鬼牌之外剩低嘅牌係3最大而唔係2。遊戲開始之前洗牌，之後將牌平均派畀各玩家。最先打嗮手上嘅牌為贏家。

基本大細規則
彩色嘅大鬼最大，之後到細鬼，之後3 > 弟 > 煙 > 傾 > 囡 > 積 > 10 > ...... > 5 > 4，花色方面同鋤大弟一樣，葵扇 > 紅心 > 梅花 > 階磚。兩張牌先比字嘅大細，如果字一樣先至比花色。除咗鬼之外，最大係葵扇3，最細係階磚4。

出牌次序
玩家一般圍成圈，按順時針或者逆時針次序出牌。第一輪通常係攞階磚4嘅玩家出先，有啲規則要求嗰個玩家一定要先出階磚4或者含有階磚4嘅啤牌組合。如果之前已經打過一局，亦有可能係上一局贏咗嗰個出先。第一個玩家可以決定出單張牌，或者兩到五張牌嘅啤牌組合，之後下一個玩家可以選擇叫「大」跳過自己嗰輪，亦可以跟住出牌。如果跟住出，張數應該同上一個玩家出嘅一樣，而且大細方面要壓過佢。噉樣一路落去直到一個玩家出嘅牌無人壓得過為止，之後佢就可以開始新一輪，決定自己出乜牌，一路落去直到有人打嗮手上嘅牌為止。

啤牌組合
五張：同花順>四條>葫蘆>花>蛇
三張：三條
兩張：啤
兩隻鬼牌可以組成一對，但係除此之外鬼牌唔可以砌成其它啤牌組合。同類啤牌組合嘅大細順序（比如兩個花之間嘅順序）可以有唔同規定，通常喺開始玩之前協商好。

變化
通常鬥大要至少三個人玩，但係亦有適合兩個人玩嘅變化玩法。
開始之前，啲牌先唔派嗮，而係每人派指定張數（通常係五張或者十張），每一輪壓到對方無牌出嘅玩家可以由剩低嘅牌堆道摸牌，將手牌補充到指定張數，之後另一個玩家跟住摸牌將手牌補充到指定張數。喺全部牌摸完嘅前提下，最先打完手上牌嘅係贏家。其它規則唔變。
鬼同你OT

《鬼同你OT》（英文：Ghost Of Relativity），台灣叫《加班遇見鬼》，係香港電視廣播有限公司拍攝製作以鬼為題材嘅時裝喜劇；由陳豪、田蕊妮同胡定欣領銜主演，監製徐正康。呢套劇用鬼同則樓做主題。
鬼同你住

《鬼同你住》（英文：Coffen Homes）係2021年上畫嘅港產片，由黃又南、邵音音、魏秋樺、文雪兒、麥家琪、李麗珍、車保羅、太保、張達明同陳湛文主演，陳果執導。
鬼上身

唔係所有宗教都認為靈體純為善或者係惡，當嗰隻靈體被認定係邪嘅時候，多數會用「鬼上身」嚟形容；而通緊靈嗰陣啲靈體就會被當係善類。其他用喺附身嘅術語有：巫毒、Yuwipi、受洗（於聖靈）。

宗教同科學角度
有啲宗教——特別係亞伯拉罕諸教——唔認「有益靈體」附身嘅講法。如果佢哋接受附身嘅概念，佢哋自然會將附身當成邪惡。好多宗教都用儀式嚟趕走上咗人身嘅邪靈，一般叫做驅魔。
鬼同妳上位

《鬼同妳上位》（Dying For Prominence）係香港電視娛樂製作嘅靈異真人騷節目，2020年9月14號到10月2號逢禮拜一到五23:00-23:30喺ViuTV播。節目由火火、吳保錡同風水師七仙羽主持。節目搵咗八位有演出經驗但知名度比較低嘅女藝人參賽，參賽者要挑戰各種探靈任務，用淘汰形式去揀冠軍。

參賽者
初頭8位參賽者包括湯沛宜、林鈺洧、陳康琪、陳綺雯、陳麗柔、羅翠雯、潘思朗、歐曼玉。其中歐曼玉參加第一次探靈後就退出咗，亦無出席到節目嘅宣傳記者會。到節目中段林鈺洧同潘思朗亦退出咗，節目組搵嚟張若錡填補空缺。
鬼咁多大屋

《鬼咁多大屋》（The Haunted Mansion）係套美國嘅奇幻片、細路仔電影、笑片、神秘電影，片長90分鐘，2003年11月26號上畫。
鬼兆

《鬼兆》係套美國嘅恐怖片電影，片長94分鐘，2003年11月13號上畫。
鬼口水

鬼口水係種玩具，係種質地類似啫喱嘅綠色泥膠，由美國玩具公司Mattel喺1976年開始賣。
香港聖公宗教堂一覽

香港聖公會係普世聖公宗嘅一個教省，分為香港島、西九龍、東九龍三個教區同澳門傳道地區。以下係香港聖公會香港教堂一覽，除咗特別標明嗰啲之外，都係提供粵語崇拜嘅。

傳道區
聖智堂
復活堂（聖安德烈堂附屬教堂，英語崇拜）
沙田堂（聖安德烈堂附屬教堂，英語崇拜）
基督顯光堂
頌主堂響2021年1月1號執埋。
基樂堂響2018年1月1號執埋。